ศบค.เห็นชอบผ่อนคลายมาตรการควบคุมโควิด-19 ให้แก่สถานประกอบการ ภาคธุรกิจและโรงเรียน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เปิดเผยว่า ที่ประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 หรือ ศบค. พิจารณามาตรการควบคุมการแพร่ระบาดโควิด-19 รอบใหม่ให้สอดคล้องกับสถานการณ์ เนื่องจากการแพร่ระบาดรอบนี้ส่งผลกระทบต่อทุกภาคส่วน ซึ่งขณะนี้มาตรการทั้งด้านการสกัดกั้น การควบคุม การป้องกันการแพร่ระบาด การรักษาพยาบาลและโรงพยาบาลสนาม ถือว่าอยู่ในเกณฑ์ที่สามารถรับได้และควบคุมได้ แม้สถานการณ์ผู้ติดเชื้อประจำวันจะมีจำนวนมาก เพราะมีสาเหตุมาจากการค้นหาวงกว้างและตรวจเชิงรุกมากขึ้น เพื่อนำผู้ป่วยเข้าสู่ระบบ ซึ่งจากการประเมินสถานการณ์อย่างใกล้ชิด จึงจะมีมาตรการออกมาแบบเดือนต่อเดือน หรือเร็วกว่านั้น หากทุกภาคส่วนปฏิบัติตาม มีการแบ่งระดับพื้นที่เป็น 4 ระดับตามสถานการณ์การแพร่ระบาด โดยพื้นที่ควบคุมสูงสุดและเข้มงวด มี 1 จังหวัดคือ สมุทรสาคร และกรุงเทพมหานครในพื้นที่เขตติดต่อสมุทรสาคร ที่เหลือแบ่งเป็นพื้นที่ควบคุมสูงสุด , พื้นที่เฝ้าระวังสูง ,พื้นที่เฝ้าระวัง โดยเชื่อว่าหากทุกคนเคารพมาตรการ ก็จะคลี่คลายได้โดยเร็วนอกจากนี้ ศบค.ได้เห็นชอบผ่อนคลายมาตรการหลายด้าน เช่น การเปิดโรงเรียน สถานประกอบการและธุรกิจต่างๆ โดยจะมีมาตรการเฉพาะออกมา ซึ่งตนเองเน้นย้ำให้มีหน่วยงานเข้าไปตรวจสอบสถานที่ที่ได้รับการผ่อนคลายแล้ว และจะมีสายตรวจออกตรวจในพื้นที่เสี่ยงด้วย หากพบสถานที่ใดไม่ปฏิบัติตามก็จะสั่งปิดทันที ส่วนกรณีที่จังหวัดชลบุรี ประกาศปิดกิจการโรงแรม/สถานที่ท่องเที่ยวนั้น นายกรัฐมนตรี กล่าวว่า การปิดกิจการมี 2 ลักษณะคือ รัฐสั่งปิดหรือโรงแรมปิดเอง ซึ่งสั่งการให้หน่วยงานที่เกี่ยวข้องเข้าไปดูแลแล้ว เพื่อจะได้เข้าสู่กติกาการใช้กองทุนประกันสังคม เช่น การเยียวยาผู้ประกันตนตามมาตรา 33ส่วนการเปิดโรงเรียน กำชับกระทรวงศึกษาธิการให้ปรับการเรียนการสอนให้มีทั้งการเรียนปกติและออนไลน์ควบคู่กัน หากพื้นที่ใดมีความเสี่ยงสูง อาจปรับการเรียนแบบวันเว้นวัน หรือการเรียนออนไลน์แทน